**NÁVRH**

**Všeobecne záväzné nariadenie č. .../2013**

**o určení výšky finančných prostriedkov určených na mzdy a prevádzku**

**na dieťa materskej školy a dieťa školského zariadenia,**

**v zriaďovateľskej pôsobnosti Obce Oščadnica**

Obec Oščadnica v zmysle § 4 ods. 3 písm. h) a § 6 ods. 1 zákona SNR č. 369/1990 Zb. o obecnom zriadení v znení neskorších zmien a doplnkov a v zmysle § 6 ods. 12 písm. c) zák. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov

**vydáva**

toto všeobecné záväzné nariadenie o určení výšky dotácie na prevádzku a mzdy na dieťa materskej školy a dieťa školského zariadenia v zriaďovateľskej pôsobnosti Obce Oščadnica

**Článok 1**

**Základné ustanovenia**

Účelom tohto všeobecne záväzného nariadenia je určiť výšku a spôsob použitia dotácie na prevádzku a mzdy na dieťa materskej školy a dieťa školského zariadenia (školského klubu detí, zariadenia školského stravovania pre žiakov základnej školy) zriadených na území obce Oščadnica, ktorých zriaďovateľom je obec a ktoré sú na základe rozhodnutia Ministerstva školstva, vedy, výskumu a športu SR (ďalej MŠVVaŠ SR) zaradené do siete škôl a školských zariadení Slovenskej republiky.

**Článok 2**

**Vymedzenie pojmov**

1) Dotácia na mzdy je určená na bežné výdavky a zahŕňa výdavky na tarifný plat a príplatky vyplácané pedagogickým a nepedagogickým zamestnancom školy a školského zariadenia za podmienok a v rozsahu stanovenom osobitným predpisom; výdavky na poistné hradené zamestnávateľom za pedagogických a nepedagogických zamestnancov školy alebo školského zariadenia.

2) Dotácia na prevádzku je určená na bežné výdavky škôl a školských zariadení špecifikovaných v článku 1 tohto nariadenia a zahŕňa výdavky za tovary a služby definované Ministerstvom financií SR v rozpočtovej klasifikácii v kategórii 630 – tovary a služby (cestovné náhrady, energie, voda a komunikácie, materiál, dopravné, rutinná a štandardná údržba, služby) a v kategórii 642 – transfery jednotlivcom (odstupné, odchodné, nemocenské dávky).

3) Prijímateľom dotácie pre materské školy a školské zariadenia špecifikované v článku 1 tohto nariadenia je Základná škola s materskou školou, Oščadnica 1374.

**Článok 3**

**Výška dotácie na prevádzku a mzdy na dieťa materskej školy**

**a dieťa školského zariadenia v školách a školských zariadeniach**

**v zriaďovateľskej pôsobnosti Obce Oščadnica**

1) Objem finančných prostriedkov v rozpočte Obce Oščadnica na príslušný kalendárny rok sa na školy a školské zariadenia v zriaďovateľskej pôsobnosti Obce Oščadnica rozpisuje podľa počtu detí a žiakov k 15.9. predchádzajúceho kalendárneho roka, ktorý škola a školské zariadenie vykázala v štatistickom výkaze Škol MŠ SR 40-01 a ktoré sú prijaté do škôl a školských zariadení na základe právoplatného rozhodnutia príslušnej školy a školského zariadenia k 15.9.

2) Výška dotácie na príslušný kalendárny rok na prevádzku a mzdy na dieťa materskej školy a dieťa školského zariadenia v zriaďovateľskej pôsobnosti obce je určená v prílohe č.1 tohto všeobecne záväzného nariadenia v závislosti od:

• podielu obce z výnosu dane z príjmov fyzických osôb pre príslušný kalendárny rok

• počtu žiakov, detí materskej školy a školského zariadenia k 15. septembru predchádzajúceho kalendárneho roka

• schváleného rozpočtu materských škôl a školských zariadení.

3) Zmeny výšky dotácie na prevádzku a mzdy na dieťa materskej školy a dieťa školského zariadenia v zriaďovateľskej pôsobnosti obce sa môže uskutočniť v priebehu kalendárneho roka schválenou zmenou rozpočtu materských škôl a školských zariadení.

4) Dotácie sú poskytované spravidla mesačne do 25. dňa príslušného kalendárneho mesiaca vo výške 1/12 stanoveného ročného rozpisu a prijatých podielových daní v príslušnom kalendárnom mesiaci.

**Článok 5**

**Použitie dotácie na prevádzku a mzdy na dieťa materskej školy**

**a dieťa školského zariadenia v školách a školských zariadeniach**

**v zriaďovateľskej pôsobnosti Obce Oščadnica**

1) Prijímateľ dotácie je oprávnený pridelené finančné prostriedky použiť len na mzdy pedagogických a nepedagogických zamestnancov a prevádzku škôl a školských zariadení. Použité finančné prostriedky musia byť vynaložené hospodárne, efektívne, účinne a účelne.

2) Dotáciu možno použiť do konca príslušného kalendárneho roka. Dotácia podlieha povinnému ročnému zúčtovaniu s rozpočtom obce Oščadnica.

3) Súčasťou vyúčtovania je predloženie ročnej účtovnej závierky za príslušný kalendárny rok.

4) V prípade, že dotácia nebude vyčerpaná do 31.12. príslušného kalendárneho roka, je prijímateľ povinný nevyčerpanú časť dotácie vrátiť späť na účet obce do 31.12. príslušného kalendárneho roka.

5) Pri nedodržaní pravidiel a podmienok použitia dotácie na mzdy a prevádzku bude Obec Oščadnica postupovať v zmysle osobitných predpisov.

**Článok 6**

**Kontrola použitia dotácie**

1) Finančnú kontrolu na úseku hospodárenia s finančnými prostriedkami pridelenými podľa tohto VZN vykonáva obec Oščadnica prostredníctvom hlavného kontrolóra obce.

2) Prijímateľ dotácie na mzdy a prevádzku školy a školského zariadenia je povinný predložiť všetky doklady, preukazujúce hospodárne, efektívne, účelné a účinné vynaloženie pridelených finančných prostriedkov.

**Článok 7**

**Záverečné ustanovenia**

Toto VZN ruší platnosť Všeobecne záväzného nariadenia Obce Oščadnica č.3004/2013, schváleného obecným zastupiteľstvom dňa 30.04.2013.

Vyvesené na pripomienkovanie: 29.11.2013

Zvesené: ....................

Toto všeobecne záväzné nariadenie bolo schválené uznesením Obecného zastupiteľstva v Oščadnici č. ......./2013 dňa .....................

Schválené VZN č. ...../2013 vyvesené na úradnej tabuli: .........................

Zvesené z úradnej tabule : ............................

Toto všeobecne záväzné nariadenie bolo schválené Obecným zastupiteľstvom v Oščadnici Uznesením č. ...../2013 zo dňa .................... a nadobúda účinnosť dňom .....................

Ing. Marián Plevko

starosta obce

**Príloha č. 1 k VZN č. ....../2013**

**Výška finančných prostriedkov určených na mzdy**

**a prevádzku na dieťa materskej školy a dieťa školského zariadenia,**

**v zriaďovateľskej pôsobnosti Obce Oščadnica**

**na rok 2014**

|  |  |
| --- | --- |
| **Dieťa, žiak podľa kategórie školy, školského zariadenia** | **Výška dotácie na prevádzku a mzdy na dieťa/žiaka na kalendárny rok v eurách** |
| Dieťa materskej školy | 1.081,00 € |
| Dieťa školského klubu detí | 271,50 € |
| Potenciálny stravník – žiak ZŠ | 128,70 € |